আমার এই জার্নালটি যারা পড়ছেন, তারা নিশ্চয়ই বুঝতে পারছেন, অধ্যায়ের ক্রমানুসারে পড়ার রীতিটি পুরোপুরি ভেঙে দিয়েছেন কর্তাজার। যেমন উপরের ক্রমটা দেখুন, ৭৩ সংখ্যক অধ্যায়টি পড়ে প্রথম অধ্যায়টি পড়তে বলেছেন। আবার প্রথম অধ্যায়ের পর দ্বিতীয় এবং এই অধ্যায়ের পর ১১৬তম অধ্যায়টি পড়তে বলেছেন। এইভাবে ক্রমটা আরো পরে আরো এলোমেলো করে দিয়েছেন কর্তাজার। বলা বাহুল্য, তিনি বোঝাতে চেয়েছেন, হে পাঠক, আপনার যেমন খুশি বইটি পড়ুন। যেখান থেকে খুশি পড়া শুরু করুন, যেখানে খুশি থামুন। আবার যেখানে থামলেন সেখান থেকে আগের যে অধ্যায়টি পড়েননি, সেটা পড়তে পারেন। আবার সেখান থেকে যে অধ্যায়টি খুশি সেই অধ্যায়টি পড়ুন। এভাবে যেরকম খুশি উল্টেপাল্টে উপন্যাসটি পড়ুন।